《赠姚燮用其答黄广文钊韵》
清代·董国华

斯文系元运，得失千古争。高怀物表蕴，太音弦外生。

芒燄星斗接，浩气波涛倾。所惧正轨戾，勿虑流辈轻。

真艳陋鞶帨，至味殊鼎烹。姚君起浙右，诗法雄心兵。

孤立具神勇，坚阵排群英。罙入洞奥窔，特出惊严明。

馀力破溟涬，奇光夺冰晶。比来此道杂，茅苇待廓清。

予少事柔翰，如射不中程。苦吟鉥肝肾，寂感遗影形。

区区竞门户，鄙彼沟犹盲。上探风骚源，渐觉灵光萌。

所惜困簿领，错午雅俗并。兹幸谢尘鞅，退适邱樊情。

相期溯正始，荆棘除纷萦。琅然夜堂磬，凉韵卑蚓虻。

横竹别分刌，累黍谐奇赢。敢言笙璈合，差慰方寸怦。

春明揽景辔，濯濯王途行。将赓阿阁凤，先掣碧海鲸。

昌黎得修绠，文房筑长城。庶几巨刃扬，白日开青冥。

作者简介：董国华（1773－1850）清代官员、诗人。江苏吴县（今苏州）人，字荣若，号琴南。 曾《竹汀居士年谱续编》，董氏曾在乾隆五十八年（1793）紫阳书院受业于钱大昕门下。嘉庆十三年（1808）进士，自号清闲居士，又号绿溪渔隐，道光间官至广东雷琼道。致仕归，历主云间书院，紫阳书院讲习，工诗文，词尤婉约。有《云寿堂文集》、《诗集》、《词钞》、《绿溪笔谈》、《海南笔记》等。